P R E D K L A D A C I A    S P R Á V A

     Národná rada Slovenskej republiky  25. mája 2001 schválila Obrannú stratégiu Slovenskej republiky. Ministerstvo obrany Slovenskej republiky, ktoré je hlavným gestorom spracovania a realizácie tohto strategického politicko-obranného  dokumentu, vypracovalo dokument Návrh realizácie Obrannej stratégie Slovenskej republiky, ktorý  2. októbra 2001 prerokovala Rada obrany štátu a  24. októbra 2001 prerokovala a schválila vláda Slovenskej republiky ako základný implementačný dokument Obrannej stratégie Slovenskej republiky na roky 2001 až 2002.  
     
     Materiál Informácia o stave realizácie Obrannej stratégie Slovenskej republiky sa predkladá na základe plánu práce vlády Slovenskej republiky na rok 2002. Obsahuje hodnotenie realizácie Obrannej stratégie Slovenskej republiky s dôrazom na plnenie úloh vyplývajúcich z dokumentu Návrh realizácie Obrannej stratégie Slovenskej republiky. Vykonaná analýza potvrdzuje, že všetky dokumenty,  predpisy alebo plány v uvedenom implementačnom dokumente buď už boli spracované, alebo sú v procese spracúvania a je reálny predpoklad ich úspešného splnenia do konca roka 2002. Obranná stratégia Slovenskej republiky sa v období do 30. júna 2002 realizovala v súlade s uvedeným realizačným dokumentom schváleným vládou Slovenskej republiky.

     Podklady na spracovanie materiálu pripravili príslušné ministerstvá a ostatné ústredné orgány štátnej správy, ktoré sú vecnými gestormi spracúvania jednotlivých dokumentov. Materiál sa predkladá bez rozporov.

     Informácia o stave realizácie Obrannej stratégie Slovenskej republiky zároveň predstavuje dôležitý podkladový materiál na hodnotenie plnenia programového vyhlásenia vlády Slovenskej republiky v oblasti obrany štátu a celkovej prípravy Slovenskej republiky na integráciu do Severoatlantickej aliancie.